LV Eiropas Savienības Oficiālais Vēstnesis L 10/25

KOMISIJAS LĒMUMS

(2009. gada 13. janvāris)

par flurprimidola neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuri satur minēto vielu

(izziņots ar dokumenta numuru K(2008) 8967)

(Dokuments attiecas uz EEZ)

(2009/28/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir darbīgās vielas, kas nav iekļautas minētās direktīvas I pielikuma sarakstā un kas no izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē saistībā ar to iespējamu iekļaušanu Direktīvas 91/414/EEK I pielikumā. Minētajā sarakstā ir flurprimidols.

(3) Flurprimidola iedarbība uz cilvēku veselību un vidi ir novērtēta saskaņā ar Regulas (EK) Nr. 451/2000 un Regulas (EK) Nr. 1490/2002 noteikumiem attiecībā uz vairākiem izmantošanas veidiem, ko ierosinājis pieteikuma iesniedzējs. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EFSA) attiecīgos novērtējuma ziņojumus un ieteikumus saskaņā ar Regulas (EK) Nr. 1490/2002 10. panta 1. punktu. Attiecībā uz flurprimidolu ziņotāja dalībvalsts bija Somija, un visa attiecīgā informācija tika iesniegta 2007. gada 20. aprīlī.

(4) Dalībvalstu un EFSA speciālisti darba grupas novērtējumā pārskatīja novērtējuma ziņojumu un 2008. gada 31. jūlijā to iesniedza Komisijai kā EFSA atzinumu par speciālistu veikto darbīgās vielas flurprimidola pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un 2008. gada 26. septembrī tas tika pabeigts kā Komisijas pārskata ziņojums par flurprimidolu.

(5) Novērtējot šo darbīgo vielu, konstatēja vairākas problēmas. Jo īpaši visos novērtētajos scenārijos un lietošanas apstākļos, pamatojoties uz pieejamo informāciju, pieļaujamais iedarbības līmenis uz lietotāju un strādnieku pārsniedz AOEL (pieļaujamo iedarbības līmeni uz lietotāju). Turklāt nebija pieejami dati par toksikoloģiskos pētījumos izmantoto paraugu piemaisījumu sastāvu. Tādējādi, pamatojoties uz pieejamo informāciju, nebija iespējams izdarīt secinājumu par to, vai flurprimidols atbilst kritērijiem, lai to iekļautu Direktīvas 91/414/EEK I pielikumā.

(6) Komisija aicināja pieteikuma iesniedzēju iesniegt apsvērumus par speciālistu veiktās pārskatīšanas rezultātiem un par to, vai darbīgo vielu turpmāk atļaut vai neatļaut. Pieteikuma iesniedzējs iesniedza komentārus, kas tika rūpīgi izskatīti. Tomēr, neskatoties uz pieteikuma iesniedzēja minētajiem argumentiem, šīs bažas nevarēja novērst, un novērtējumi, kurus veica, pamatojoties uz informāciju, ko iesniedza un novērtēja EFSA speciālistu sanāksmēs, neliecina, ka, ņemot vērā paredzētos izmantošanas nosacījumus, flurprimidolu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc flurprimidols nav iekļaujams Direktīvas 91/414/EEK I pielikumā.

(8) Jāveic pasākumi, lai noteiktā laika posmā tiktu atsauktas un netiktu pagarinātas atļaujas augu aizsardzības līdzekļiem, kuri satur flurprimidolu, un lai tādiem augu aizsardzības līdzekļiem netiktu piešķirtas jaunas atļaujas.

(9) Papildperiods, ko dalībvalsts piešķir flurprimidolu saturošu augu aizsardzības līdzekļu krājumu likvidēšanai, glabāšanai, laišanai tirgū un lietošanai, jāierobežo līdz 12 mēnešiem, lai ļautu lietot krājumus vēl vienu augšanas periodu, tādējādi nodrošinot, ka flurprimidolu saturoši augu aizsardzības līdzekļi ir pieejami lauksaimniekiem 18 mēnešus pēc šā lēmuma pieņemšanas.

(10) Šis lēmums neierobežo iespēju iesniegt pieteikumu attiecībā uz flurprimidolu saskaņā ar 6. panta 2. punkta noteikumiem Direktīvā 91/414/EEK, kuras īstenošanai sīki izstrādāti noteikumi ir paredzēti Komisijas Regulā (EK) Nr. 33/2008 (5), saistībā ar šīs vielas iespējamu iekļaušanu minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Flurprimidolu kā darbīgo vielu neiekļauj Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas flurprimidolu saturošiem augu aizsardzības līdzekļiem atsauc līdz 2009. gada 13. jūlijam;

b) no šā lēmuma publicēšanas dienas nepiešķir un nepagarina atļaujas augu aizsardzības līdzekļiem, kas satur flurprimidolu.

3. pants

Papildperiodam, ko dalībvalstīm piešķir saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2010. gada 13. jūlijā.

4. pants

Šis lēmums ir adresēts dalībvalstīm.

Briselē, 2009. gada 13. janvārī Komisijas vārdā — Komisijas locekle Androulla VASSILIOU

(1) OV L 230, 19.8.1991., 1. lpp.

(2) OV L 55, 29.2.2000., 25. lpp.

(3) OV L 224, 21.8.2002., 23. lpp.

(4) EFSA zinātniskais ziņojums (2008) 151, Secinājumi par flurprimidola speciālistu veikto pārskatīšanu (Conclusion on the peer review of flurprimidol) (pabeigts 2008. gada 31. jūlijā).

(5) OV L 15, 18.1.2008., 5. lpp.